സൂര്യ നായകനാകുന്ന ജയ് ഭീമിന്റെ റിലീസ് തീയതി പ്രഖ്യാപിച്ചു സൂര്യയെ നായകനാക്കി ടി ജെ ജ്ഞാനവേല് സംവിധാനം ചെയ്യുന്ന ജയ് ഭീമിന്റെ റിലീസ് തീയതി പ്രഖ്യാപിച്ചു. ഡയറക്റ്റ് ഒടിടി റിലീസ് ആയി എത്തുന്ന ചിത്രത്തിന്റെ റിലീസ് തീയതി ആമസോണ് പ്രൈം വീഡിയോ ആണ് പ്രഖ്യാപിച്ചിരിക്കുന്നത്. ചിത്രം നവംബറില് എത്തുമെന്ന് പ്രൈം വീഡിയോ നേരത്തേ പ്രഖ്യാപിച്ചിരുന്നതാണ്. ദീപാവലി റിലീസ് ആയി നവംബര് 2ന് ചിത്രം എത്തുമെന്നാണ് പുതിയ പ്രഖ്യാപനം. സൂര്യയുടെ കരിയറിലെ 39ാം ചിത്രമായ ജയ് ഭീം കോര്ട്ട് റൂം ഡ്രാമ ഗണത്തില് വരുന്ന ചിത്രമാണ്. ചിത്രത്തില് വക്കീല് വേഷത്തിലാണ് നായകന്. രജിഷ വിജയനാണ് ചിത്രത്തില് നായികയായി എത്തുന്നത്. ഒപ്പം ചിത്രത്തില് ഒരു കഥാപാത്രത്തെയും അവതരിപ്പിക്കുന്നുണ്ട് അദ്ദേഹം. പ്രകാശ് രാജിനൊപ്പം മലയാളത്തില് നിന്ന് ലിജോമോള് ജോസും താരനിരയിലുണ്ട്. എസ് ആര് കതിര് ആണ് ഛായാഗ്രഹണം. എഡിറ്റിംഗ് ഫിലോമിന് രാജ്. ആക്ഷന് കൊറിയോഗ്രഫി അന്ബറിവ്. വസ്ത്രാലങ്കാരം പൂര്ണ്ണിമ രാമസ്വാമി. 2ഡി എന്റര്ടെയ്ന്മെന്റിന്റെ ബാനറില് സൂര്യ തന്നെയാണ് നിര്മ്മാണം. ചെന്നൈയിലും പരിസരപ്രദേശങ്ങളിലുമായിരുന്നു പ്രധാന ചിത്രീകരണം. ജയ് ഭീം ഉള്പ്പെടെ സൂര്യയുടെ 2 ഡി എന്റര്ടെയ്ന്മെന്റ്സ് നിര്മ്മിക്കുന്ന നാല് ചിത്രങ്ങളുടെ റിലീസ് തങ്ങളുടെ പ്ലാറ്റ്ഫോമിലൂടെ ആയിരിക്കുമെന്ന് ആമസോണ് പ്രൈം വീഡിയോ ഓഗസ്റ്റ് ആദ്യം പ്രഖ്യാപിച്ചിരുന്നതാണ്.